作者：史达祖
词牌/韵律：兰陵王

paragraphs: 汉江侧。
月弄仙人佩色。
含情久，摇曳楚衣，天水空濛染娇碧。
文漪簟影织。
凉骨时将粉饰。
谁曾见，罗袜去时，点点波间冷云积。
相思旧飞鹢。
谩想像风裳，追恨瑶席。
涉江几度和愁摘。
记雪映双腕，刺萦丝缕，分开绿盖素袂湿。
放新句吹入。
寂寂。
意犹昔。
念净社因缘，天许相觅。
飘萧羽扇摇团白。
屡侧卧寻梦，倚阑无力。
风标公子，欲下处、似认得。